Кипрым и пэ къихуэу
Урысей Федерацэм футболымкIэ и япэ дивизионым щекIуэкI зэхьэзэхуэм, гъатхэпэм и 8-м щIэзыдзэжынум, зыхуэзыгъэхьэзыр «Спартак-Налшыкым» етIуанэ зыгъэсэгъуэр къыщрихьэлIащ Краснодар крайм и Крымск къалэм.
Къыщежьэжыну мазаем и 5-м налшыкдэсхэм «Гигант» спорткомплексым зэныбжьэгъугъэ зэIущIэ щыдрагъэкIуэкIащ етIуанэ дивизионым и «Ипщэ» гупым щыджэгу, Дон Iус Ростов и СКА командэм.
«Спартак-Налшыкым» и фащэр ящыгъыу губгъуэм къихьат Антиповыр, Кузнецовыр, Дашаевыр, Мурачёвыр, Мэкъуауэр, Соблырыр, Багъэтырыр, Дроздовыр, Войновыр, Крамаренкэ, Ахъядовыр. Ахэр яхъуэжыну хьэзырт Уэрсейр, Къардэныр, Семёновыр, Лелюкаевыр, Марченкэ, Каркаевыр, Ахриевыр, Шаваевыр, Гъурфыр, Мухьэммэд.
Япэ дакъикъэхэм щегъэжьауэ «Спартак-Налшыкым» тепщэныгъэр иубыдащ. АрщхьэкIэ ди щIалэхэм ар къащыхуэгъэсэбэпар джэгум и етIуанэ Iыхьэращ. Угловой къыхата иужькIэ Ахъядов Апти бжыгъэр къызэIуихащ.
Мыгувэу а шэшэн щIалэр Ингушым щыщ Ахриев Хьэсэн джэгупIэ губгъуэм щихъуэжащ. Ар мыгувэу тIэунейрэ зэкIэлъхьэужьу къыхэжаныкIри, 3:0-у «Спартак-Налшыкыр» япэ иригъэщащ.
БжыгъэшхуэкIэ зэрефIэкIым налшыкдэсхэр мащIэу игъэбэлэрыгъащ. Я хьэрхуэрэгъухэм ар къагъэсэбэпри, зэIущIэм и кIэухым зы топ я гъуэм къыдагъэкIыжащ.
Апхуэдэ щIыкIэкIэ 3:1-уэ Дон Iус Ростов и СКА-м те-кIуауэ налшыкдэсхэм Къэбэрдей-Балъкъэрым къагъэзэжащ. МахуитI-щыкIэ загъэпсэхунурэ ахэр Кипрым кIуэнущ, Футбол Лъэпкъ Лигэм и кубокым щIэбэныну. Абы ипкъ иткIэ «Спартак-Налшыкыр» мазаем и 11-м Красноярск и «Енисей»-м Ларнакэ къалэм япэ джэгугъуэм щыIущIэнущ.
Хьэтау Ислъам.
